Валерий Брюсов
Сеяч

Превод от руски: Петър Велчев, 2008

chitanka.info

Сеяч бях упорит, с търпение сурово

полагах труд велик.

Израсна мойта ръж! И време е отново

да стана ученик.

От празната тълпа, която ме приветства,

избягах в горски кът —

за да се свеждам пак, като в далечно детство,

над теб, о, извор скъп!

От свойта самота аз пак ще черпя сили.

Ту в лед, ту в жар и пот,

ще гледам образи стооки и стокрили —

как вият хоровод.

О, радост творческа, пак ще настане време

да ме споходиш ти!

Духът ми уморен за миг ще се възземе

сред царство на мечти!

Като Адам ще съм — в рай, сътворен отново.

Цял свят ще е пред мен

и ще разплитам аз с най-просто, мъдро слово

живота съкровен!

1907

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.